РЕГЛАМЕНТ (ЕО) № 516/2007 НА КОМИСИЯТА
от 10 май 2007 година
за постоянно разрешаване на добавка към храните за животни
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/EИО на Съвета от 23 ноември 1970 г. относно добавките при храненето на животни (1), и по-специално член 3 и член 9г, параграф 1 от нея,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавките за използване при храненето на животните (2), и по-специално член 25 от него,
като има предвид, че:
(1)
Регламент (ЕО) № 1831/2003 предвижда разрешаването на добавките за употреба при храненето на животните.
(2)
Член 25 от Регламент (ЕО) № 1831/2003 установява преходни мерки относно заявленията за разрешителни за фуражни добавки, подадени в съответствие с Директива 70/524/ЕИО преди началната дата на прилагане на Регламент (ЕО) № 1831/2003.
(3)
Заявлението за разрешително за добавката, посочено в приложението към настоящия регламент, бе подадено преди датата на прилагане на Регламент (ЕО) № 1831/2003.
(4)
Първоначалните бележки относно въпросните заявления, предвидени в член 4, параграф 4 от Директива 70/524/ЕИО, са били препратени на Комисията преди датата на прилагане на Регламент (ЕО) № 1831/2003. Следователно тези заявления ще продължават да бъдат третирани в съответствие с член 4 от Директива 70/524/ЕИО.
(5)
Употребата на ензимния препарат на ендо-1,4-бета-ксиланаза EC 3.2.1.8, получен от Bacillus subtilis (LMG S-15136) е временно разрешена за първи път при свине за угояване с Регламент (ЕО) № 261/2003 на Комисията (3) и при пуйки за угояване с Регламент (ЕО) № 2188/2002 на Комисията (4). Бяха предоставени нови данни в подкрепа на заявлението за разрешително за този ензимен препарат без ограничение във времето. Оценката на препарата показва, че са спазени условията за такова разрешително, предвидени в член 3а от Директива 70/524/ЕИО. Съответно употребата на споменатия ензимен препарат, както е определена в приложението към настоящия регламент, следва да бъде разрешена без ограничение във времето.
(6)
Оценката на споменатото заявление показва, че следва да се изискват някои процедури с цел защита на работещите от излагане на добавките, посочени в приложението. Такава защита следва да бъде осигурена с прилагането на Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (5).
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, принадлежащ към групата „ензими“, както е определен в приложението, се разрешава за употреба като добавка при храненето на животните без ограничение във времето, при спазване на условията, предвидени в споменатото приложение.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 май 2007 година.